ທ່ານບ​ລິງ​ເກັນ ກ່າວ​ວ່າ ມີ​​ລາຍ​ງານ​ທີ່​ໜ້າ​ເຊື່ອ​ຖື​ເພີ້ມຕື່ມ​ ໃນ​ການ​ກໍ່​ອາ​ຊະ​ຍາ​ກຳ ​ຂອງ​ຣັດ​ເຊຍ ​ພວມ​ຫຼັ່ງ​ໄຫຼ​ອອກ​ມາ​ຈາກຢູ​ເຄ​ຣນ 
ຫົວ​ໜ້າ​ນັກ​ການ​ທູດ​ຂອງ​ສະ​ຫະ​ລັດ ກ່າວ​ເຖິງ​ການ​ປະ​ຫານ​ຊີ​ວິດ ດ້ວຍ​ການ​ຍິງ​ໃສ່​ຫົວ ທີ່​ເມືອງ​ບູ​ຊາ ໃກ້ໆ​ນະ​ຄອນ​ຫຼວງ​ກີ​ຢິບ 
ລັດຖະມົນຕີການຕ່າງປະເທດສະຫະລັດ ທ່ານແອນໂທນີ ບລິງເກັນ ໄດ້ເຕືອນໃນວັນພະຫັດວານນີ້ວ່າ ມີລາຍງານທີ່ໜ້າເຊື່ອຖືໄດ້ຕື່ມອີກກ່ຽວກັບການກໍ່ອາຊະຍາກຳຂອງຣັດເຊຍຕໍ່ພົນລະເຮືອນຊາວຢູເຄຣນພວມຫຼັ່ງໄຫຼອອກມາຈາກປະເທດ ທີ່ປະສົບກັບໄພສົງຄາມດັ່ງກ່າວ ແລະປະຕິຍານວ່າ “ມື້ໃດມື້ນຶ່ງ ໃນວິທີໃດວິທີນຶ່ງ ຈະມີການເອົາຄວາມຮັບຜິດຊອບ” ຕໍ່ມົສກູ ຫົວໜ້ານັກການທູດຂອງສະຫະລັດ ຫຼັງຈາກໄດ້ພົບປະກັບບັນດາລັດຖະມົນຕີການຕ່າງປະເທດຂອງອົງການເນໂຕ້ແລະປະເທດພັນທະມິດທີ່ນະຄອນບຣັສເຊີລສ໌ກ່າວວ່າ “ຄວາມຮູ້ສຶກແບບໜ້າລັງກຽດຢ່າງແຮງ ຕໍ່ອັນທີ່ລັດຖະບານຣັດເຊຍກຳລັງກະທຳຢູ່ນັ້ນ ແມ່ນສຳພັດໄດ້ ” ທ່ານໄດ້ກ່າວເຖິງກໍລະນີນຶ່ງຂອງການສັງຫານປະຊາຊົນໂດຍທະຫານຣັດເຊຍທີ່ເມືອງບູຊາ ຊຶ່ງຕັ້ງຢູ່ໃນເຂດຊານເມືອງ ຂອງນະຄອນຫຼວງກີຢິບ ບ່ອນທີ່ເຈົ້າໜ້າທີ່ໄດ້ພົບເຫັນສົບຊາວຢູເຄຣນ 410 ສົບ ຊຶ່ງຫຼາຍໆຄົນໄດ້ຖືກປະຖິ້ມໄວ້ຢູ່ຕາມຖະໜົນຫົນທາງ ກ່ອນທີ່ທະຫານຣັດເຊຍຖອນອອກໄປ ເພື່ອຈະໄປບຸກໂຈມຕີຫົວເມືອງຕ່າງໆ ໃນເຂດພາກຕາເວັນອອກ ແລະພາກໃຕ້ຂອງຢູເຄຣນ ທ່ານບລິງເກັນກ່າວວ່າ ແມ່ຍິງຄົນນຶ່ງ ແລະອີກ 40 ຄົນ ໄດ້ຖືກບັງຄັບໃຫ້ໄປເຕົ້າໂຮມກັນຢູ່ທີ່ຈະຕຸລັດນ້ອຍໆ ໃນເມືອງບູຊາ ແລະເບິ່ງ “ຊາວໜຸ່ມ 5 ຄົນໄດ້ຖືກບັງຄັບໃຫ້ຄູ້ເຂົ່າລົງ” ແລະຫຼັງຈາກນັ້ນ ກໍຍິງໃສ່ພວກເຂົາທາງຫຼັງແລະຍິງໃສ່ຫົວ ທ່ານບລິງເກັນກ່າວວ່າ ອີງຕາມການບອກເລົ່າຂອງແມ່ຍິງຄົນນີ້ແລ້ວ ຜູ້ປະຫານຊີວິດຊາວຣັດເຊຍ ບອກຊາຍທີ່ລາວຂ້ານັ້ນວ່າ “ນີ້ແມ່ນຂີ້ຝຸ່ນ ພວກເຮົາມາທີ່ນີ້ເພື່ອທຳຄວາມສະອາດພວກເຈົ້າຈາກຂີ້ຝຸ່ນນີ້ ” ຣັດເຊຍ ໄດ້ປະຕິເສດຕໍ່ການສັງຫານພົນລະເຮືອນ ຢູ່ທີ່ເມືອງບູຊາ ທ່ານບລິງເກັນກ່າວວ່າ ສະຫະລັດແລະບັນດາປະເທດພັນທະມິດເນໂຕ້ ຍັງສືບຕໍ່ມີຄວາມໝັ້ນໝາຍໂດຍເຕັມ ທີ່ຈະສະໜອງອາວຸດໃຫ້ແກ່ຢູເຄຣນເພື່ອປ້ອງກັນໂຕຈາກການໂຈມຕີຂອງຣັດເຊຍ ມີຈຳນວນຜູ້ເສຍຊີວິດເພີ້ມຂຶ້ນນັບມື້ຈາກສົງຄາມເປັນເວລາ 6 ອາທິດ ຮວມທັງພົນລະເຮືອນຊາວຢູເຄຣນ ແລະພວກນັກລົບຂອງທັງສອງຝ່າຍ ທ່ານດມີຕຣີ ເພັສຄອບ ໂຄສົກຂອງວັງເຄຣັມລິນ ກ່າວຕໍ່ນັກຂ່າວຊ່ອງສກາຍນິວສ໌ຂອງອັງກິດ ໃນການໃຫ້ສຳພາດວ່າ “ພວກເຮົາໄດ້ສູນເສຍກຳລັງທະຫານໃນຈຳນວນທີ່ສຳຄັນ ແລະມັນເປັນຄວາມເສົ້າເສຍໃຈຢ່າງໃຫຍ່ຫຼວງສຳລັບພວກເຮົາ ”